Euroopan talous- ja sosiaalikomitean lausunto aiheesta "Ehdotus - Euroopan parlamentin ja neuvoston asetus yksirunkoisiin öljysäiliöaluksiin sovellettavien kaksoisrunkoa tai vastaavaa rakennetta koskevien rakennevaatimusten nopeutetusta käyttöönotosta ja neuvoston asetuksen (EY) N:o 2978/94 kumoamisesta annetun asetuksen (EY) N:o 417/2002 muuttamisesta"

(KOM(2002) 780 lopullinen - 2002/0310 COD)

(2003/C 133/19)

Neuvosto päätti 22. tammikuuta 2003 Euroopan yhteisön perustamissopimuksen 80 artiklan 2 kohdan nojalla pyytää Euroopan talous- ja sosiaalikomitean lausunnon edellä mainitusta ehdotuksesta.

Asian valmistelusta vastannut "liikenne, energia, perusrakenteet, tietoyhteiskunta" -erityisjaosto antoi lausuntonsa 13. maaliskuuta 2003. Esittelijä oli Anna Bredima-Savopoulou.

Euroopan talous- ja sosiaalikomitea hyväksyi 26. ja 27. maaliskuuta 2003 pitämässään 398. täysistunnossa (maaliskuun 27. päivän kokouksessa) seuraavan lausunnon. Äänestyksessä annettiin 100 ääntä puolesta, 10 vastaan, ja 10 pidättyi äänestämästä.

1. Johdanto

1.1. Prestige-säiliöaluksen uppoaminen 19. marraskuuta 2002 ja siitä aiheutunut ekologinen katastrofi Espanjan ja myöhemmin Ranskan rannikoilla sekä Erika-säiliöaluksen vastaava onnettomuus Ranskan rannikolla kolme vuotta sitten ovat nousseet voimakkaasti julkisuuteen Euroopassa. Tiedonannossaan, joka koskee meriturvallisuuden parantamista öljysäiliöalus Prestigen onnettomuuden jälkeen(1), komissio ehdottaa useita toimenpiteitä, joilla pyritään vähentämään sellaisten onnettomuuksien riskiä, joissa on mukana Erikan ja Prestigen kaltaisia aluksia. Joulukuun 6. päivänä 2002 kokoontunut liikenneneuvosto vaati, että yksirunkoisten säiliöalusten käytöstä poistamista nopeutetaan, että alusten kunnon arviointijärjestelmää aletaan soveltaa yli 15 vuoden ikäisiin yksirunkoisiin säiliöaluksiin ja että jäsenvaltiot tekevät hallinnollisia sopimuksia estääkseen raskasöljyä kuljettavien yksirunkoisten öljysäiliöalusten pääsyn satamiinsa, rannikon ulkopuolella sijaitseviin ulkosatamiinsa ja ankkurointialueilleen. Brysselissä 20. ja 21. maaliskuuta kokoontunut Eurooppa-neuvosto sisällytti päätelmiinsä joukon toimenpiteitä, joita ETSK pitää tervetulleina.

2. Komission ehdotus

2.1. Liikenneneuvoston tavoitteiden saavuttamiseksi komissio on ehdottanut asetukseen (EY) N:o 417/2002(2) kolmea muutosta:

- Asetukseen lisätään säännös, jonka mukaan raskasöljyjä voidaan kuljettaa ainoastaan kaksoisrungolla varustetuilla säiliöaluksilla.

- Käytöstä poistamista koskevaa aikataulua tarkistetaan erityisesti sen varmistamiseksi, etteivät yksirunkoiset säiliöalukset liikennöi enää sen jälkeen, kun seuraavat ikärajat ja määräajat ovat ylittyneet: luokan 1 alukset 23 vuotta ja vuosi 2005, luokan 2 alukset 28 vuotta ja vuosi 2010 ja luokan 3 alukset 28 vuotta ja vuosi 2015.

- Erityistä säiliöalusten tarkastusjärjestelmää (alusten kunnon arviointijärjestelmää), jolla arvioidaan yli 15 vuoden ikäisten yksirunkoisten säiliöalusten rakenteen kunto, aletaan soveltaa nykyistä laajemmin.

2.2. Prestigen onnettomuuden aiheuttaman vakavan öljyvahingon vuoksi komissio on tarkistanut uudelleen asetuksen (EY) N:o 417/2002 mukaista käytöstäpoistamisaikataulua. Käytöstäpoistamisaikataulun ehdotetun tarkistuksen tavoitteena on alentaa ikärajoja ja määräaikoja Erika I -paketissa alun perin ehdotetulle tasolle ja parantaa näin meriympäristön suojelua. Komissio on tietoinen säiliöalusteollisuuteen kohdistuvista merkittävistä taloudellisista vaikutuksista ja aikoo esittää taloudellisen analyysin mahdollisimman pian.

2.3. Erikan onnettomuudessa raskasöljy osoittautui jälleen kerran yhdeksi saastuttavimmista öljytyypeistä, joten komissio ehdottaa, että raskasöljyn kuljettaminen yksirunkoisilla säiliöaluksilla EU:n satamista ja satamiin kielletään. Komissio vakuuttaa, että kaksoisrungolla varustettujen öljysäiliöalusten nykyinen kapasiteetti on riittävä takaamaan toimitusvarmuuden.

3. Yleistä

3.1. ETSK on syvästi huolissaan Prestige-säiliöaluksen katastrofista ja sen sosiaalisista, taloudellisista ja ympäristöä koskevista vaikutuksista. Komitea on kiitollinen siitä, ettei ihmishenkiä menetetty. On nopeasti tehtävä kaikki mahdollinen, jotta tällaisten tapausten vaara minimoidaan ja jotta uhrit saavat täyden korvauksen. Kaikkien asianosaisten on ennen kaikkea tarkistettava pikaisesti öljyn nykyisen merikuljetusjärjestelmän tehokkuus. Tulevien toimien tulisi olla asianmukaisia, ja ne tulisi kohdentaa tällaisten tapausten todellisiin syihin.

3.1.1. Prestige-onnettomuuden olosuhteita ja syitä tutkitaan parhaillaan. Vaikka on todennäköistä, että jos alus olisi viety heti hätäalueelle, onnettomuus olisi saanut toisenlaiset mittasuhteet, onnettomuuden voidaan päätellä johtuneen muutamista syistä tai syy-yhtymistä: 26 vuotta vanhan aluksen rakenteelliset puutteet, aluksen huollossa havaitut puutteet, ongelmaa pahentaneet onnettomuuden jatkotoimista tehdyt päätökset (tai päätösten tekemättä jättäminen), aluksen epäasianmukaiset manööverit jne.

3.2. Huolimatta siitä, että aiemmassa Erikan onnettomuudessa alukselta evättiin myös pääsy hätäalueelle ja että merihädässä olevia aluksia koskevaan selkeään ja asianmukaiseen hätäaluejärjestelyyn tähtääviä kehotuksia on esitetty toistuvasti ja johdonmukaisesti, järjestely on edelleen epäselvä. ETSK muistuttaa lausunnoistaan, jotka koskevat ehdotusta kaksoisrunkoisten säiliöalusten nopeutetusta käyttöönotosta (Erika I -paketti)(3) ja ehdotusta Erika II -paketista(4), sekä toistaa kehotuksensa käsitellä tätä poliittisesti epäsuosittua kysymystä ja ratkaista se. Näin ollen komitea kannattaa täysin ehdotusta nopeuttaa niiden suunnitelmien valmistelua, jotka koskevat alusten toimittamista hätäalueille. EU:n aluevesillä on nimettävä hätäalueet, EU:n jäsenvaltioiden on pantava täytäntöön öljyvahinkojen ehkäisemistä, käsittelyä ja niitä koskevaa yhteistyötä koskeva kansainvälinen yleissopimus (OPRC-yleissopimus, 1990), kuten Erika I -pakettia koskevassa komitean lausunnossa kehotettiin, sekä laadittava selkeä hätäsuunnitelma ja toimintamenetelmät, kun merihätään joutunut alus on toimitettava hätäalueelle. Suunnitelmassa tulisi määrätä päällikön, rannikkovaltion ja pelastajien velvollisuudet. Toimenpiteiden selvittäminen ja koordinointi on annettava yhdelle, mieluiten EU-tason viranomaiselle eli Euroopan meriturvallisuusvirastolle.

3.3. ETSK toistaa aiemmissa lausunnoissaan(5) esiin tuomansa huolen siitä, että alikuntoisilla aluksilla työskentelyään jatkavaan päällystöön ja miehistöön kohdistuvat taloudelliset paineet saattavat vaikuttaa alusten turvallisuuteen. Miehistön jäseniä on siksi rohkaistava raportoimaan sellaisista aluksella havaituista epäkohdista, jotka saattavat aiheuttaa onnettomuuksia, ja myös EU:n lainsäädännön on suojeltava heitä asianmukaisesti tällaisissa tapauksissa. Komitean näkemyksen mukaan turvallisuuden inhimillinen ulottuvuus on ehdottomasti otettava huomioon, jos ehdotettuja teknisiä toimenpiteitä on tarkoitus soveltaa tehokkaasti ja otollisissa olosuhteissa. ETSK on huolissaan lainsäätäjien asenteesta, jonka mukaan aluksen päällikkö on ensisijaisesti vastuussa aluksesta. Todellisuudessa päällikön todellinen valta ja resurssit ovat huomattavasti kaventuneet nykypäivän merenkulussa. Koska monet kansalliset viranomaiset kohdistavat syytökset oikeusjärjestelmän puitteissa edelleen aluksen päällikköön tai päällystöön sen sijaan, että tutkittaisiin alusten omistus- ja hallintasuhteiden byrokraattista sokkeloa, on selkeytettävä kaikkien öljynkuljetukseen osallistuvien osapuolten oikeudellinen vastuu. Edellä mainitun valossa ETSK toistaa komissiolle aiemmin esittämänsä kehotuksen laatia esimerkiksi inhimillisen ulottuvuuden sisältävässä uudessa Erika III -paketissa soveltuvia ehdotuksia, jotta luodaan meriympäristöä koskeva kokonaisvaltainen ja yhdennetty lähestymistapa.

3.4. Käsillä oleva ehdotus asetukseksi on välitön vastaus Prestige-onnettomuuteen. ETSK kehottaa käynnistämään välittömästi tutkimustulosten valmistuttua niiden edellyttämät lisätoimenpiteet. ETSK toteaa kuitenkin, ettei kaksoisrunko sinänsä riitä ratkaisemaan säiliöalusonnettomuuksien aiheuttamista ympäristökatastrofeista johtuvaa valtavaa ongelmaa, vaan siihen on välttämättä puututtava myös muilla toimenpiteillä.

3.5. ETSK muistuttaa esittäneensä Erika I -paketista antamassaan lausunnossa, että kansainvälisen tason toimenpiteet turvallisuuden parantamiseksi ja onnettomuuksien aiheuttaman pilaantumisen vähentämiseksi ovat vähentäneet saastumista merkittävästi. Alusten aiheuttama pilaantuminen ei suinkaan ole ainoa merien saastumisen lähde, vaikka sen merkitystä ei voidakaan vähätellä, koska arviolta 15 % kaikista saasteista on peräisin aluksista. On syytä pitää mielessä, että suuret öljysäiliöalukset kuljettavat valtavia määriä öljyä (Prestigen lasti oli 77000 tonnia), ja siksi niiden aiheuttamat vahingot keskittyvät tietyille alueille. Komitea on tietoinen siitä, että taajama-alueiden ja maissa harjoitettavan taloudellisen toiminnan päästöt aiheuttavat kaksi kolmasosaa merien saastumisesta rannikkoalueilla ja joensuissa ja että tätä kuormitusta on vähennettävä huomattavasti. ETSK kannattaa ehdotettuja toimia alusten aiheuttaman meriympäristön pilaantumisen vähentämiseksi, mutta toivoo, että taajama-alueiden ja maissa harjoitettavan taloudellisen toiminnan aiheuttamaan meriympäristön saastumiseen sovellettaisiin samanlaista lähestymistapaa(6).

3.6. Kaikkien viranomaisten tulisi ottaa huomioon suhteellisuusperiaate, jota noudatetaan Euroopan yhteisöjen tuomioistuimen oikeuskäytännössä ja EU:n lainsäädännössä. Ehdotettujen toimien suhteellisuuden ei tule koskea vain tapauksen seurauksia vaan myös sen todellisia syitä. ETSK pohtiikin sitä, mikä olisi EU:n reaktio samantyyppisissä kaksirunkoisten säiliöalusten onnettomuuksissa, sillä kyseisiä aluksia ei voida sulkea pois liikenteestä lähitulevaisuudessa niiden kaupallisen merkityksen kasvaessa.

3.7. ETSK yhtyy yleiseen mielipiteeseen, jonka mukaan merionnettomuudet johtuvat pikemminkin olemassa olevan lainsäädännön tehottomasta soveltamisesta tai loukkauksista kuin sen riittämättömyydestä. Näin ollen ETSK kannattaa täysin Erika I- ja Erika II -paketteihin sisältyvien toimien nopeutettua toteuttamista sekä komission niille antamaa etusijaa. Toimet tulisi toteuttaa tinkimättä ja samanaikaisesti.

3.8. Vaikka erittäin arkaluonteisten taloudellisten, sosiaalisten ja ympäristöä koskevien aiheiden käsittely onkin kiireellistä, on otettava huomioon kansainvälinen oikeus. ETSK on vuodesta 1993 lähtien antamissaan lausunnoissa jatkuvasti esittänyt, että meriturvallisuutta ja saastumisen ehkäisyä koskevat ja kansainväliseen merenkulkuun vaikuttavat säännökset tulisi antaa toimivaltaisen järjestön eli Kansainvälisen merenkulkujärjestön IMO:n taholta. Yksipuoliset toimet saattavat vaarantaa IMO:n aseman ja antaa sysäyksen unionin ulkopuolisten maiden yksipuolisille toimille, mikä voi huomattavasti supistaa EU:n kauppalaivastolle merkittävää liikennöintiä EU:n ulkopuolisten maiden välillä (cross trade). Yksipuolisista toimista on jo olemassa viitteitä Yhdysvalloissa ja joissakin Aasian maissa. Näin ollen on toivottavaa varmistaa, että meriturvallisuutta ja meriympäristön suojelua koskevissa EU:n säädöksissä otetaan huomioon se, että EU:n aluevesien on ketään syrjimättä pysyttävä avoimina kaikille kansainvälisiä normeja noudattaville aluksille. Edellä mainitut ajatukset ja meriliikenteen kansainvälisen luonteen vuoksi ehdotetut toimet tulisi esittää IMO:lle mahdollista maailmanlaajuista soveltamista varten.

3.9. Komission ehdotuksen täytäntöönpano luo pikaisesti tarpeen ottaa käyttöön uusia, vaatimusten mukaisia aluksia. Turvallisuuden, takeiden ja strategian vuoksi olisi tutkittava ja harkittava uudelleen, miten eurooppalaisten telakoiden laivanrakennusta voidaan tukea yhteisön laivanrakennuspolitiikan avulla, ja olisi laadittava yhteisön rahoitussuunnitelma käytöstä poistettavien alusten korvaamiseksi uusilla aluksilla.

4. Erityistä

4.1. ETSK katsoo, että EU:n tulisi omaksua tasapainoinen lähestymistapa, jossa otetaan huomioon taloudelliset, sosiaaliset ja ympäristöä koskevat vaikutukset Göteborgissa kokoontuneen Eurooppa-neuvoston päätösten mukaisesti. Päätöksissä edellytetään, että kaikkien EU:n toimien kestävyys arvioidaan.

4.2. ETSK katsoo, että seuraavat toimet on toteutettava pikaisesti ja tehokkaasti:

- selkeä hätäaluejärjestely

- valmiussuunnitelmien laatiminen onnettomuuksien varalta

- valvonnan tehostaminen

- tarve selkeyttää kaikkien öljynkuljetukseen osallistuvien osapuolten oikeudellinen vastuu

- merenkulkijoiden ammattitaidon parantaminen

- vaatimus, jonka mukaan alusten korjaustyöt on turvallisuuden varmistamiseksi tehtävä laatutakuun tarjoamilla telakoilla, ja alusten suunnittelua ja rakennetta koskevien teknisten standardien tiukentaminen

- satamavaltion harjoittamasta valvonnasta annetun direktiivin nykyistä tehokkaampi täytäntöönpano

- luokituslaitosten entistä suurempaa avoimuutta edellyttävän direktiivin nykyistä nopeampi soveltaminen

- säiliöalusten aiheuttamien öljyvahinkojen siviilioikeudellista vastuuta koskevan yleissopimuksen (Bunkers Convention) sekä HNS-sopimuksen (Liability Convention for the Carriage of Hazardous Noxious Substances) ratifiointi EU:n jäsenvaltioissa.

4.3. Vakavia sosiaalis-taloudellisia vaikutuksia ja merenkulun kansainvälistä luonnetta ajatellen EU:n jäsenvaltioiden tulisi nopeutettuja menettelyjä käyttäen pyrkiä saattamaan IMO:n kautta yleiseen käyttöön yksirunkoisia säiliöaluksia koskeva nopeutettu käytöstäpoistoaikataulu, joka noudattelisi öljypäästöjen aiheuttamasta pilaantumisesta vuonna 1990 annetun Yhdysvaltojen lain (Oil Pollution Act) aikataulua. EU:n aloitteen IMO:ssa ei tule kuitenkaan muodostaa estettä oikeudelle ja velvollisuudelle varmistaa ajoissa asianmukainen ympäristönsuojelu EU:n tasolla.

4.4. ETSK kannattaa kieltoa käyttää yksirunkoisia öljysäiliöaluksia ympäristöä eniten pilaavien raskasöljyjen kuljetukseen. Ehdotus voi kuitenkin aiheuttaa sekä toimitus- että jalostusvaikeuksia EU:ssa, joita Irakin sota vielä kasvattaa. On muistettava, että suuri osa EU:hun tuotavasta raskaasta raakaöljystä tuotetaan Pohjanmerellä ja kuljetetaan korkealaatuisilla yksirunkoisilla erikoissäiliöaluksilla. Kyseisiä aluksia käytetään ainoastaan Pohjanmerellä, ja ne ovat korkealuokkaisia. Tässä yhteydessä kiellosta käyttää yksirunkoisia öljysäiliöaluksia voitaisiin myöntää tapauksen mukaan poikkeuksia.

4.5. Raskasöljyjen kuljetuskielto koskee kaikkia yksirunkoisia öljysäiliöaluksia, joiden kantavuus on vähintään 600 dwt. Suurinta osaa kantavuudeltaan alle 5000 dwt:n säiliöaluksista käytetään kuitenkin lyhyen matkan meriliikenteessä ja kotivesillä. Lisäksi näitä kuljetuksia varten ei ole olemassa riittävästi kaksirunkoisia säiliöaluksia. Elintärkeiden öljytoimitusten takaamiseksi Euroopassa ja merikuljetuksista riippuvaisten paikkojen (kuten saarten) öljytoimitusten varmistamiseksi ETSK ehdottaa, että kielto koskisi asteittain 5000 dwt:a pienempiä yksirunkoisia säiliöaluksia. EU:n tulisi ehdottaa IMO:lle, että MARPOL-yleissopimuksen puitteissa nimetään erittäin herkät alueet (esim. Venetsia, Itämeri, Bonifacionsalmi), joita raskaassa polttoöljylastissa olevien säiliöalusten tulee välttää. Lisäksi EU:n ja IMO:n tulisi tehdä yhteistyötä ja laatia SOLAS-yleissopimuksen mukaisesti EU:n rannikoilla sovellettava pakollinen ohjausjärjestelmä erittäin saastuttavia öljyjä kuljettavia yksirunkoisia säiliöaluksia varten.

4.6. ETSK on tyytyväinen ehdotukseen, joka koskee nykyistä laaja-alaisempaa alusten kunnon arviointijärjestelmää yli 15 vuoden ikäisten yksirunkoisten säiliöalusten rakenteen kunnon arvioimiseksi. Ikääntyvien alusten tärkeiden rungonosien perinpohjainen tarkastus on hyvin tärkeä mahdollisten heikkouksien havaitsemiseksi ja korjaamiseksi sekä hajoamisvaaran alentamiseksi huonojen sääolojen vallitessa.

5. Päätelmät

5.1. ETSK kannattaa komission tekemää ehdotusta asetukseksi kaksoisrunkoa tai vastaavaa koskevien rakennevaatimusten nopeutetusta käyttöönotosta sikäli kun edellä esitetyt huomautukset otetaan huomioon.

5.2. Huolimatta Erika-säiliöaluksen onnettomuuden muodostamasta ennakkotapauksesta ja sitä seuranneesta EU:n toimielinten reaktiosta, joka johti kahden lainsäädäntöpaketin antamiseen (Erika I ja II), ETSK pahoittelee, että Prestige-säiliöaluksen uppoaminen aiheutti toisen ympäristökatastrofin.

5.3. ETSK pahoittelee, ettei sen toistuvia kehotuksia (lausunnot Erika I- ja Erika II -paketteihin) ryhtyä useisiin konkreettisiin toimiin ole toteutettu. Komitea katsoo tarpeelliseksi toistaa kehotuksensa ja toivoo, että ne otetaan huomioon, jotta vastaavat onnettomuudet vältetään tulevaisuudessa.

5.4. Prestige-säiliöaluksen tapauksen olosuhteet herättävät useita kysymyksiä, joihin on syytä kiinnittää huomiota, jotta voidaan toteuttaa vastaavien tapausten syihin suhteutettuja ja niihin puuttuvia järkeviä käytännön toimenpiteitä. Näin ollen tapauksen syitä koskeva tutkinta ja korvausten maksaminen uhreille on ensiarvoisen tärkeää.

5.5. Göteborgissa kokoontuneen Eurooppa-neuvoston vaatimusten mukaisesti tässä tarkasteltavan asetusehdotuksen mahdollisia taloudellisia, sosiaalisia ja ympäristövaikutuksia tulisi arvioida kestävyysnäkökulmasta. Komitea kehottaa painokkaasti laatimaan kustannus-hyötyanalyysin, jossa esitetään kokonaisvaltainen ja tasapainoinen toimintatapa. Meriturvallisuus ja ympäristönsuojelu on asetettava tasavertaisina kaupankäynnin rinnalle.

5.6. ETSK katsoo, että Erika I- ja Erika II -paketit on ehdottomasti toteutettava nopeasti ja tinkimättä, ja kehottaa ottamaan pikaisesti käyttöön hätäaluejärjestelmän ja varosuunnitelman, jossa on selkeästi määritelty merihätään joutuneita aluksia avustava, mieluiten EU-tason viranomainen eli Euroopan meriturvallisuusvirasto.

5.7. ETSK kehottaa

- laatimaan valmiussuunnitelmat onnettomuuksien varalta

- tehostamaan valvontaa

- selkeyttämään kaikkien merikuljetukseen osallistuvien osapuolten oikeudellisen vastuun

- parantamaan merenkulkijoiden ammattitaitoa

- vaatimaan alusten korjaustöiden tekemistä laatutakuun tarjoamilla telakoilla turvallisuuden varmistamiseksi sekä tiukentamaan alusten suunnittelua ja rakennetta koskevia teknisiä standardeja

- panemaan satamavaltion harjoittamasta valvonnasta annetun direktiivin nykyistä tehokkaammin täytäntöön

- soveltamaan nykyistä nopeammin luokituslaitosten entistä suurempaa avoimuutta edellyttävää direktiiviä

- EU:n jäsenvaltioita ratifioimaan säiliöalusten aiheuttamien öljyvahinkojen siviilioikeudellista vastuuta koskevan yleissopimuksen (Bunkers Convention) sekä HNS-sopimuksen (Liability Convention for the Carriage of Hazardous Noxious Substances)

- EU:n jäsenvaltioita panemaan täytäntöön öljyvahinkojen ehkäisemistä, käsittelyä ja niitä koskevaa yhteistyötä koskevan kansainvälisen yleissopimuksen (OPRC-yleissopimus, 1990)

- hyväksymään Erika III -toimenpidepaketin, johon sisältyy inhimillinen tekijä meriturvallisuuteen vaikuttavana tekijänä

- panemaan kansainvälisen merenkulkijoiden koulutusta, pätevyyskirjoja ja vahdinpitoa koskevan yleissopimuksen (STCW 78/95) nykyistä tiukemmin täytäntöön

- velvoittamaan EU:n vesillä liikennöivien (öljyä, kaasua ja kemiantuotteita kuljettavien) rahtialusten ja matkustaja-alusten omistajat arvioimaan aluskohtaisesti tai alustyypeittäin riskit, jotka liittyvät merikuljetuksiin yhteisön vesillä ja satamissa. Viitteenä olisi käytettävä IMO:n antamia virallisia turvallisuusarvioita koskevia suuntaviivoja (EFM-opas). Aluksen omistajan sijaintimaan merenkulkuhallinnon on hyväksyttävä riskiarvio sekä seurattava arviota ja tarkistettava se.

5.8. Vakavia sosiaalis-taloudellisia vaikutuksia ja merenkulun kansainvälistä luonnetta ajatellen EU:n jäsenvaltioiden tulisi nopeutettuja menettelyjä käyttäen pyrkiä saattamaan IMO:n kautta yleiseen käyttöön yksirunkoisia säiliöaluksia koskeva asianmukainen ja nopeutettu käytöstäpoistoaikataulu, joka noudattelisi öljypäästöjen aiheuttamasta pilaantumisesta Yhdysvaltojen lain (Oil Pollution Act) aikataulua. EU:n aloitteen IMO:ssa ei tule kuitenkaan muodostaa estettä oikeudelle ja velvollisuudelle varmistaa ajoissa asianmukainen ympäristönsuojelu EU:n tasolla.

5.9. ETSK kannattaa kieltoa käyttää yksirunkoisia öljysäiliöaluksia ympäristöä eniten pilaavien raskasöljyjen kuljetukseen. Kyseisestä kiellosta voitaisiin kuitenkin myöntää tapauksen mukaan poikkeuksia.

5.10. Yksirunkoisia 600-5000 dwt:n säiliöaluksia koskeva kielto haittaisi vakavasti öljyntoimituksia EU:ssa ja vaarantaisi merikuljetuksista riippuvaisten saarten ja muiden paikkojen öljynsaannin. Lisäksi se vaikeuttaisi lyhyen matkan meriliikenteen edistämistä Euroopassa. Näin ollen kielto voitaisiin ottaa 5000 dwt:a pienempien yksirunkoisien säiliöaluksien osalta käyttöön asteittain.

5.11. EU:n tulisi ehdottaa IMO:lle, että MARPOL-yleissopimuksen puitteissa nimetään erittäin herkät alueet, joita raskaassa polttoöljylastissa olevien säiliöalusten tulee välttää. Lisäksi EU:n ja IMO:n tulisi tehdä yhteistyötä ja laatia SOLAS-yleissopimuksen mukaisesti EU:n rannikoilla sovellettava pakollinen ohjausjärjestelmä erittäin saastuttavia öljyjä kuljettavia yksirunkoisia säiliöaluksia varten.

5.12. ETSK on tyytyväinen ehdotukseen, joka koskee nykyistä laaja-alaisempaa alusten kunnon arviointijärjestelmää yli 15 vuoden ikäisten yksirunkoisten säiliöalusten rakenteen kunnon arvioimiseksi.

Bryssel 27. maaliskuuta 2003.

Euroopan talous- ja sosiaalikomitean

puheenjohtaja

Roger Briesch

(1) KOM(2002) 681 lopullinen.

(2) EYVL L 64, 7.3.2002, s. 1, ETSK:n lausunto EYVL C 14, 16.1.2001, s. 22.

(3) EYVL C 14, 16.1.2002, s. 22.

(4) EYVL C 221, 7.8.2001, s. 54.

(5) EYVL C 14, 16.1.2001, s. 22 ja EYVL C 221, 7.8.2001, s. 54.

(6) Ks. meriympäristön suojelusta annettava ETSK:n lausunto (NAT/166).